Document ID: /fineweb-2-swissfilter-quality_10-filterrobots/filtered/01798.jsonl.gz/2163

S goot wider loos und mer staarte mit unserem KanniBâle Fasnachtskaländer in e neyi Rundi. Ereffnet wird unsere Fasnachtskaländer 2022 mitem Felix Rudolf von Rohr.
In dämm tolle Video Interview, verzellt ys dr Felix u.a. e weeneli vo synere Zyt als Obmaa bim Fasnachts Comité, wie d Basler Fasnacht Wältkultuureerb woorde n-isch, mit wäm sich dr Felix gärn emol privaat dräffe und e glatte n-Oobe vrbringe wott und no ganz vyyl mee. Also leend Eych iiberrasche...
Unser Video Interview mitem Felix ka me wie allewyyl uff Youtube aaluege... s isch nadierlig uff Baseldytsch.
Laider gits am Aafang e weeneli Brobleem mitem Mikrofoon (Steergrisch) aber ebbe, mer sin halt nit TeleBasel oder s Schwizer Färnseh SRF und hänn das Video als Laie uffgnoo, denn gits halt so Aafängerfähler ;-)
Mer winsche Eych ganz vyl Spass und bedangge n ys ganz häärzlig bim Felix fir das Interview und nadierlig au unserem Kameramaa Pascal Eigenmann vo dr Waageclique "Basler Gwäggi" und dr Kamerafrau Sandra Mundwiler vo dr Guggemuusig "Fährischiffli", wo n ys spontaan ussgholfe het :-)